title: Регламент за изпълнение (ЕС) 2018/557 на Комисията от 9 април 2018 година за изменение на Регламент за изпълнение (ЕС) № 641/2014 по отношение на уведомяването относно увеличението на тавана за схемата за единно плащане на площ, посочен в член 36, параграф 4 от Регламент (ЕС) № 1307/2013 на Европейския парламент и на Съвета

text:
               11.4.2018

               BG

               Официален вестник на Европейския съюз

               L 93/1

         РЕГЛАМЕНТ ЗА ИЗПЪЛНЕНИЕ (ЕС) 2018/557 НА КОМИСИЯТА
   от 9 април 2018 година
   за изменение на Регламент за изпълнение (ЕС) № 641/2014 по отношение на уведомяването относно увеличението на тавана за схемата за единно плащане на площ, посочен в член 36, параграф 4 от Регламент (ЕС) № 1307/2013 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (1), и по-специално член 36, параграф 4 от него,
   като има предвид, че:

               (1)

               С Регламент за изпълнение (ЕС) № 641/2014 на Комисията (2) се определят правила за прилагането на Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика

               (2)

               Регламент (ЕС) № 1307/2013 беше изменен с Регламент (ЕС) 2017/2393 на Европейския парламент и на Съвета (3), който, наред с другото, добавя в член 36, параграф 4 от Регламент (ЕС) № 1307/2013 възможност държавите членки, които прилагат схемата за единно плащане на площ, да увеличат своя таван за схемата за единно плащане на площ.

               (3)

               В светлината на промените, внесени в член 36, параграф 4 от Регламент (ЕС) № 1307/2013, е необходимо да бъдат определени правила във връзка с уведомяването относно увеличението на тавана за схемата за единно плащане на площ.

               (4)

               Поради това Регламент за изпълнение (ЕС) № 641/2014 следва да бъде съответно изменен.

               (5)

               Мерките, предвидени в настоящия регламент, са в съответствие със становището на Комитета за директните плащания,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 641/2014
   В Регламент за изпълнение (ЕС) № 641/2014 се вмъква следният член 16а:

      „Член 16а
      Уведомяване относно увеличението на тавана за схемата за единно плащане на площ, посочен в член 36, параграф 4 от Регламент (ЕС) № 1307/2013
      Когато дадена държава членка уведомява Комисията за решенията си в съответствие с член 36, параграф 4 от Регламент (ЕС) № 1307/2013, информацията, която се подава на Комисията, е под формата на проценти от годишните национални тавани, определени в приложение II към посочения регламент, след приспадане на сумата, получена в резултат на прилагането на член 47, параграф 1 от същия регламент, за всяка календарна година от 2018 г. до 2020 г.“

   Член 2
   Влизане в сила
   Настоящият регламент влиза в сила на седмия ден след деня публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 април 2018 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 608.

      (2)  Регламент за изпълнение (ЕС) № 641/2014 на Комисията от 16 юни 2014 г. за определяне на правила за прилагането на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика (ОВ L 181, 20.6.2014 г., стр. 74).

      (3)  Регламент (ЕС) 2017/2393 на Европейския парламент и на Съвета от 13 декември 2017 г. за изменение на Регламент (ЕС) № 1305/2013 относно подпомагане на развитието на селските райони от Европейския земеделски фонд за развитие на селските райони (ЕЗФРСР), Регламент (ЕС) № 1306/2013 относно финансирането, управлението и мониторинга на общата селскостопанска политика, Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика, Регламент (ЕС) № 1308/2013 за установяване на обща организация на пазарите на селскостопански продукти и Регламент (ЕС) № 652/2014 за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал (ОВ L 350, 29.12.2017 г., стр. 15).


title: Регламент за изпълнение (ЕС) 2018/579 на Комисията от 16 април 2018 година за изменение на Регламент (ЕО) № 312/2003 на Съвета по отношение на една допълнителна тарифна квота на Съюза за някои селскостопански продукти с произход от Чили

text:
                  17.4.2018

                  BG

                  Официален вестник на Европейския съюз

                  L 97/11

            РЕГЛАМЕНТ ЗА ИЗПЪЛНЕНИЕ (ЕС) 2018/579 НА КОМИСИЯТА
      от 16 април 2018 година
      за изменение на Регламент (ЕО) № 312/2003 на Съвета по отношение на една допълнителна тарифна квота на Съюза за някои селскостопански продукти с произход от Чили
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 312/2003 на Съвета от 18 февруари 2003 г. за прилагане в Общността на тарифните разпоредби, установени от Споразумението за асоцииране между Европейската общност и нейните държави членки, от една страна, и Република Чили, от друга страна (1), и по-специално член 5 от него,
      като има предвид, че:

                  (1)

                  С Решение (ЕС) 2017/1368 на Съвета от 11 май 2017 г. (2) Съветът разреши подписването и временното прилагане на Третия допълнителен протокол към Споразумението за асоцииране между Европейската общност и нейните държави членки, от една страна, и Република Чили, от друга страна, за да се вземе предвид присъединяването на Република Хърватия към Европейския съюз.

                  (2)

                  Третият допълнителен протокол предвижда допълнителна тарифна квота за допускане за свободно обращение в Европейския съюз на някои селскостопански продукти с произход от Чили.

                  (3)

                  Необходимо е да се измени Регламент (ЕО) № 312/2003, за да се предвиди допълнителна тарифна квота.

                  (4)

                  В съответствие с Решение (ЕС) 2017/1368, и по-специално член 3 от него, допълнителната тарифна квота трябва да се прилага от 1 юли 2013 г. Затова настоящият регламент следва да се прилага от същата дата и да влезе в сила в деня на публикуването му.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Приложението към Регламент (ЕО) № 312/2003 се изменя съгласно приложението към настоящия регламент.
      Член 2
      Настоящият регламент влиза в сила в деня на публикуването му в Официален вестник на Европейския съюз.

      Той се прилага от 1 юли 2013 г.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 16 април 2018 година.

               За Комисията

               Председател

            Jean-Claude JUNCKER

         (1)  ОВ L 46, 20.2.2003 г., стр. 1.

         (2)  ОВ L 196, 27.7.2017 г., стр. 1.

         ПРИЛОЖЕНИЕ
         В приложението към Регламент (ЕО) № 312/2003 се добавя следният ред:

                        „09.1944

                        0203 11 10
                        0203 12 11
                        0203 12 19
                        0203 19 11
                        0203 19 13
                        0203 19 15
                        0203 19 55
                        0203 19 59
                        0203 21 10
                        0203 22 11
                        0203 22 19
                        0203 29 11
                        0203 29 13
                        0203 29 15
                        0203 29 55
                        0203 29 59
                        1601 00
                        1602 41
                        1602 42
                        1602 49

                        Меса от животни от рода на свинете, пресни, охладени или замразени; колбаси и подобни продукти от месо, карантии или кръв; приготвени храни на база на тези продукти; други приготвени храни и консерви от месо, карантии или кръв (от животни от рода на свинете)

                        1 000  тона (*1)

                        100“.

            (*1)  500 тона от 1.7.2013 г. до 31.12.2013 г. и 1 000 тона след това за всеки период от 1.1. до 31.12.


title: Регламент за изпълнение (ЕС) 2018/603 на Комисията от 12 април 2018 година относно класирането на някои стоки в Комбинираната номенклатура

text:
                  20.4.2018

                  BG

                  Официален вестник на Европейския съюз

                  L 101/18

            РЕГЛАМЕНТ ЗА ИЗПЪЛНЕНИЕ (ЕС) 2018/603 НА КОМИСИЯТА
      от 12 април 2018 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 12 април 2018 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (Код по КН)

                     Основания

                     (1)

                     (2)

                     (3)

                     Надуваема възглавничка от пластмаса (т.нар. „възглавничка за инвалидна количка“) с приблизителни размери 40 × 40 cm, състояща се от две правоъгълни взаимосвързани отделения, напълнени с въздух. Всяко отделение съдържа напълнена с въздух торба от пластмаса, покрита с тънък слой от силикон.
                     Възглавничката е регулируема в съответствие със степента, до която двете отделения са напълнени, което позволява позицията на пластмасовата торба във всяко отделение да се сменя, когато ползващото възглавничката лице седи на нея.
                     Възглавничката е облечена в снемаем противоплъзгащ калъф от текстилни материали, към долната страна на който са прикрепени две самозалепващи се ленти тип „велкро“.
                     Изделието е предназначено да предотвратява възникването на декубитални рани при ползващото го лице. То има облекчаващ ефект за седалищните кости и повишава удобството на ползващото го лице.
                     Вж. изображенията (*1)

                     3926 90 97

                     Класирането се определя от общи правила 1, 3, буква б) и 6 за тълкуване на Комбинираната номенклатура и от описанието на кодове по КН 3926 , 3926 90  и 3926 90 97 .
                     Класирането на изделието в позиция 9404  (артикули за легла и подобни артикули) се изключва, защото възглавничките за пълнене с въздух (пневматични) са изключени от тази позиция по смисъла на забележка 1, буква а) към глава 94 и следователно пневматичните възглавнички от пластмаса се класират в позиция 3926  (виж също Обяснителните бележки към Хармонизираната система (ОБХС) за позиция 9404 , последен параграф, буква б).
                     Класирането в код по КН 8714 20 00  като части и принадлежности за инвалидни колички и други превозни средства за инвалиди също се изключва, тъй като изделието не може да бъде определено като предназначено за използване изключително или главно с инвалидни колички и други превозни средства за инвалиди по смисъла на забележка 3 към раздел XVII. Предвид своите обективни характеристики изделието може да се използва за много седалки и столове, както и за седалки на инвалидни колички. Например изделието не е предназначено за употреба със специална седалка, тъй като то не разполага с конкретни средства, чрез които да може да бъде прикрепено, което би било указание за това, че се използва със специална седалка. Противоплъзгащият калъф и самозалепващите се ленти тип „велкро“ може да се прикрепят към множество различни видове седалки. Следователно нищо не определя изделието като предназначено за използване със специален вид седалка (вж. също ОБХС за позиция 8714 , първи параграф, i).
                     Освен това класиране в код по КН 8714 20 00  като части и принадлежности за инвалидни колички и други превозни средства за инвалиди се изключва, защото изделието нито е абсолютно необходимо за функционирането на инвалидната количка, нито приспособява инвалидната количка за конкретна операция, нито увеличава диапазона от операции, нито ѝ позволява да изпълнява особена функция, свързана с главната ѝ функция, която е да се даде възможност на човек с увреждания да се движи (вж. решение на Съда от 16 юни 2011 г. по дело Unomedical, C-152/10, ECLI:EU:C:2011:402, т. 29, 30 и 36). Инвалидните колички с възглавничка действат по същия начин като без такава. Възглавничката само прави инвалидната количка по-удобна и по-поносима за потребителите.
                     Въпреки че изделието се състои от различни компоненти (възглавничката от пластмаса, а калъфът от текстилни материали), то трябва да бъде класирано съгласно пластмасовата възглавничка, тъй като именно възглавничката му придава основния характер по смисъла на общо правило 3, буква б). Текстилният компонент е просто калъф, който предпазва основния компонент и го държи на място. Следователно изделието трябва да бъде класирано според материала, от който е направено, в код по КН 3926 90 97  като „други изделия от пластмаси“.

            (*1)  Изображенията са само за информация.


title: Регламент за изпълнение (ЕС) 2018/606 на Комисията от 19 април 2018 година за предоставяне на наименованието „Dons“ (ЗНП) на правната закрила, предвидена в член 99 от Регламент (ЕС) № 1308/2013 на Европейския парламент и на Съвета

text:
               20.4.2018

               BG

               Официален вестник на Европейския съюз

               L 101/37

         РЕГЛАМЕНТ ЗА ИЗПЪЛНЕНИЕ (ЕС) 2018/606 НА КОМИСИЯТА
   от 19 април 2018 година
   за предоставяне на наименованието „Dons“ (ЗНП) на правната закрила, предвидена в член 99 от Регламент (ЕС) № 1308/2013 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 99 от него, като има предвид, че:
   като има предвид, че:

               (1)

               В съответствие с член 97, параграфи 2 и 3 от Регламент (ЕС) № 1308/2013 Комисията разгледа заявката за регистрация на наименованието „Dons“ като защитено наименование за произход (ЗНП), изпратена от Дания, и я публикува в Официален вестник на Европейския съюз
                   (2).

               (2)

               На 4 февруари 2016 г., 5 февруари 2016 г. и 8 февруари 2016 г. по електронна поща бяха получени възражения съответно от италианското министерство на земеделието, Confederazione Nazionale dei Consorzi Volontari per la Tutela delle Denominazioni dei Vini Italiani (FEDERDOC), и от L'Alleanza delle Cooperative Italiane-Agroalimentare в съответствие с член 98 от Регламент (ЕС) № 1308/2013 и член 14 от Регламент (ЕО) № 607/2009 на Комисията (3), съответно Комисията счита, че всички три възражения са допустими в съответствие с член 15 от Регламент (ЕО) № 607/2009.

               (3)

               С писмо от 24 май 2016 г. Комисията предаде тези възражения на датските власти и ги прикани да представят своите коментари в рамките на два месеца в съответствие с член 16, параграф 1 от Регламент (ЕО) № 607/2009. Дания изпрати своите коментари на 4 юли 2016 г. в рамките на посочения срок.

               (4)

               Както е предвидено в член 16, параграф 1 от Регламент (ЕО) № 607/2009, Комисията с писма от 12 януари 2017 г. информира трите възразяващи страни за коментарите на датските власти и им определи срок от два месеца за евентуален отговор. В резултат на това на 10 март 2017 г. Комисията отново получи писмо от италианското министерство на земеделието, в което повторно бяха изказани възраженията на италианските власти.

               (5)

               В съответствие с член 16, параграф 3 от Регламент (ЕО) № 607/2009 Комисията следва да вземе решение въз основа на предоставените ѝ доказателства.

               (6)

               Трите възразяващи страни настояват, че някои лозови сортове, използвани за производството на „Dons“, а по-конкретно „Cabernet Cortis“, „Orion“, „Regent“, „Rondo“ и „Solaris“, които те считат за хибридни сортове, получени от кръстосването на вида Vitis vinifera с други видове от рода Vitis, не следва да се използват за производството на продукт със защитено наименование за произход съгласно член 93, параграф 1, буква а), подточка iv) от Регламент (ЕС) № 1308/2013. Те също така твърдят, че сорт, получен от междувидово кръстосване, в никакъв случай не може да бъде считан за принадлежащ към вида Vitis vinifera. Според италианското министерство на земеделието и FEDERDOC, в която и да е държава от Европейския съюз изследването на генома дава възможност да се определи дали даден сорт принадлежи към вида Vitis vinifera или кръстоска с други видове от рода Vitis.

               (7)

               Италианското министерство на земеделието в допълнение твърди, че не е недостатъчно позоваването на човешкия фактор,, на причинно-следствената връзка между физическия и човешкия фактори и информацията относно качеството и характеристиките на продукта, които се дължат на географската среда. Освен това според министерството твърдението, че киселинността на продукта се дължи на „подбора на относително издръжливи сортове“, е лишено от техническа и научна обосновка, като се има предвид, че подборът на сортовете е дългосрочен процес, който не е свързан с междувидови хибридни сортове.

               (8)

               В заключение италианското министерство на земеделието счита, че е излишно да се посочват изискванията за етикетиране на лозовите сортове и годината на реколтата, тъй като тези изисквания са установени в членове 61 и 62 от Регламент (ЕО) № 607/2009.

               (9)

               Комисията извърши оценка на аргументите и доказателствата, предоставени от възразяващите страни и от заявителя, и стигна до заключението, че наименованието „Dons“ следва да се регистрира като защитено наименование за произход поради изложените по-долу причини.

               (10)

               По отношение на твърденията, че продуктът не е получен от лозови сортове, принадлежащи към Vitis vinifera, няколко елемента следва да бъдат взети предвид. Първо, не е налице хармонизирана класификация на лозовия сорт от вида Vitis vinifera на равнището на ЕС. Освен това не съществува референтен списък или научен документ, издадени от официален компетентен орган, например Международната организация по лозата и виното (OIV), който понастоящем да дава възможност за недвусмислена категоризация на вида Vitis vinifera или кръстоска на този вид с други видове от рода Vitis, или за разграничение между тях. Въз основа на горепосоченото въпросът за научното определение следва на първо място да бъде разгледан в предварителната национална оценка, извършена от държавите членки в съответствие с член 96 от Регламент (ЕС) № 1308/2013. Дания използва немската класификация, според която въпросните пет лозови сорта се класифицират като принадлежащи към Vitis vinifera. Второ, по силата на член 16, параграф 3 от Регламент (ЕО) № 607/2009 относно проверката на възражението Комисията взема всяко решение за отхвърляне или регистрация на наименование за произход въз основа на предоставените ѝ доказателства. В конкретния случай възразяващите страни не представиха никакви убедителни научни доказателства или данни, доказващи, че продуктът не е получен от лозови сортове, принадлежащи към Vitis vinifera. На последно място Комисията отбелязва, че няколко други държави членки използват въпросните винени лозови сортове за производство на вина със защитено наименование за произход.

               (11)

               Поради посочените по-горе причини не е възможно да се заключи, че продуктът с наименованието „Dons“ е получен от лозови сортове, които не принадлежат към Vitis vinifera. Следователно възраженията, изложени на това основание, трябва да бъдат отхвърлени.

               (12)

               Що се отнася до твърденията, че липсва информация относно причинно-следствената връзка, Комисията отбелязва, че е предоставено описание на съответните природни фактори в географската среда, както и тяхната връзка със специфичното качество и характеристиките на продукта, изразена по-специално в по-високото съдържание на млечна киселина на продукта, което го отличава от класическите пенливи вина. Поради това заключението е, че необходимите елементи на причинно-следствената връзка са посочени съгласно член 7 от Регламент (ЕО) № 607/2009. Що се отнася до човешкия фактор, киселинността на продукта се определя като дължаща се на подбора на относително издръжливи сортове в съответствие с член 93, параграф 1, буква а), подточка i) от Регламент (ЕС) № 1308/2013.

               (13)

               По отношение на твърденията, че е излишно да се посочват изискванията, предвидени в съответния регламент, включването им изглежда уместно от съображения за яснота и правилното им разбиране от страна на производителите, които потенциално отговарят на условията, с оглед на това, че част от изискванията излизат извън обхвата на правото на Съюза.

               (14)

               Предвид гореизложеното и в съответствие с член 99 от Регламент (ЕС) № 1308/2013 Комисията смята, че заявката отговаря на условията, установени в посочения регламент, и че наименованието „Dons“ следва да получи правна закрила и да бъде вписано в регистъра, посочен в член 104 от същия регламент.

               (15)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Предоставя се правна закрила на наименованието „Dons“ (ЗНП).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 април 2018 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  ОВ C 407, 8.12.2015 г., стр. 4.

      (3)  Регламент (ЕО) № 607/2009 на Комисията от 14 юли 2009 година за определяне на някои подробни правила за прилагането на Регламент (ЕО) № 479/2008 на Съвета по отношение на защитените наименования за произход и защитените географски указания, традиционните наименования, етикетирането и представянето на определени лозаро-винарски продукти (ОВ L 193, 24.7.2009 г., стр. 60).